***MESE A KISGYEREKEKNEK***

***Miért mesélünk kisgyerekeknek?***

* *A mese elsősorban fejleszti a gyerekek képzeletvilágát.*
* *A mese jellemnevelő eszköz. A mesehős jótulajdonságai és a mese tanulsága példát mutat a gyerekeknek. Mivel beleéli magát a mesébe, a tanulságába is beleéli magát.*
* *A mese fejleszti a magyarságismeretet a gyerekekben.*
* *A mese gyakorlati eszköz. Keretmesére fel lehet használni a mesét, rajta keresztül meg lehet fegyelmi, lelki gondokat beszélni a gyerekekkel.*
* *A mese megadja azt az élményt amellyel megmarad a gyermek agyában a tanult anyag.*
* *A népdal és játék tanításához alkalmazhatunk mesét. A mesében szerzett élmény által, jobban tudja a gyermek megjegyezni a szabályokat, a szöveget, a történetet.*
* *Minden gyermek szeret mesét hallani. Fel kell használjuk ezt a remek lehetőséget, hogy megnyerjük a gyerekek érdeklődését és szeretetét. Hogyha nem használjuk fel az alkalmat, nagy veszteséget szenvedünk!*

***Hogyan meséljünk?***

* *Hangosan, tisztán, hangutánzással, kézjátékkal, kedves és nyugodt hanglejtéssel.*
* *Minden gyerek üljön a látkörünkben. Előre megmondjuk nekik, hogy hogyan hallgassanak. Megkérdezhetjük, hogy mit csinálnak a kezükkel, a szemükkel, a hangukkal, stb.*
* *Csak akkor olvassuk fel a mesét a gyerekeknek, hogyha azt hatásosan tudjuk csinálni. Különben a mesekönyv egy falat csinál köztünk és a gyerekek között. Inkább használjunk egy másik mesélő eszközt.*
* *Kérdezzünk a mese közben. „Mit gondoltok, ez milyen volt nekik?” Beszéljünk a gyerekekhez a mese alatt. „Képzeljétek…” Vonjuk bele a gyerekeket a mesébe.*
* *Nagyon hatásos, hogyha ismételünk. A mese alatt ismétlődjenek a cselekedetek, a köszöntések, a kifejezések. Jobban figyelnek akkor a gyerekek. Könnyebben jegyzik meg a történeteket, hogyha többször hallják. A kifejezéseket megtanulják az ismétlés által.*
* *Kerüljük a konyhanyelvet. Csak szalonképes szavakat használjunk.*
* *Mivel annyira fontos, hogy beleélje magát a mesélő is, a hallgató is, lényeges, hogyha nem érdekli a gyerekeket a mese, akkor hagyjuk abba gyorsan.*
* *Az apró részleteket gondoljuk ki előre, de a mese alatt, ne engedjük, hogy a szókeresés elrontsa a mese varázsát.*
* *Fel kell készülni, hogy simán menjen a mesélés. Így sokkal hatásosabb lesz.*
* *A kiscserkész lélektanra hivatkozzunk, amikor választunk ki mesét. Meséljünk a gyermekvilág szereplőiről és problémáiról. Meséljünk gyerekekről, állatokról, családokról.*

***Milyen az esti mese?***

*Amikor kirándulunk, rendkívül élményt jelent az esti mese. A tábortűz után egy második koronát jelent a nap végén. Néha az esti mese az a dolog, amely megóvja némely gyermek szorongását az idegen helyen alvás miatt.*

*Amikor mesélünk, gondoljunk arra, hogy milyen gondokat szeretnénk megoldani a napról. Esetleg valaki nem fogadott szót, vagy csúfolta a másikat, vagy hiányolta a családját. Ezeket a témákat meg lehet eleveníteni a mesében.*

*Amikor este mesélünk, akkor sokkal csendesebb hanggal mesélünk, nem variáljuk a hangot, sokat ismételünk. Még a mese előtt lehet „bódítóan” beszélni… „Gondoljatok arra, hogy milyen jó napunk volt, mennyit úsztunk, mennyit játszottunk, milyen fáradtak vagyunk. Csukjátok be a szemeteket, csak az én hangomat halljátok, gondoljatok a napunkra.” L-A-S-S-A-N beszéljünk.*

***Mi a népmese felépítése?***

*A magyar népmesének három része van…a kezdőforma, a tartalma, a záróformája.*

*A kezdőforma a megszokott „hol volt, hol nem volt,” fajta szöveg, amely a gyerekeket belehúzza a mese világába. Amikor a kezdőformát hallják, akkor eszükbe jut, hogy hogyan kell hallgatni, hogy a mesélő szavait el lehet hinni akármennyire eltérő a valóságtól, hogy most milyen jó dolog következik. Fel lehet kutatni többszáz fajta kezdőformát.*

*A magyar népmese tartalma hét íratlan törvényből áll.*

*1. A jó mindig megkapja a jutalmát, a rossz a büntetését. A kiscserkész korban nagyon erős a gyerekek igazságérzete. A jóra tanítja. Hogyha nem kapja a jó a jutalmát és a rossz a büntetését, megzavarja a kiscserkészt.*

*2. Az adott szó szentsége mindenek felett áll. A mesélőre is, a szereplőkre is vonatkozik. A mesélő az, aki megszabja a mesében a valóságot. (Persze, hogyha népmeséről van szó, akkor a mese szabja meg, a mesélő csak megeleveníti mesélésével.) Hogyha a mesélő valamit mond a mesében, az úgy van. Ezért olyan fontos, hogy felkészüljön megfelelően a mesélő, nehogy hibázzon. A szereplők következetesen betartják ígéreteiket.*

*3. A hármas szám ismétlődik. Minden hármasban történik…három testvér, három ház, három ország. Ez a világ népmeséihez visszamenőleg igaz, ahol a hármas, a négyes, a hetes és a negyvenes számok ismétlődnek. Sok esetben, azért is jó a hármas, mert az első kettő megalapít egy ritmust, a harmadik megszakítja, pl. az első két testvér önző, a harmadik nem. Különben, a legkisebb testvér, állat a mesehős, mert azokkal azonosítják magukat a kiscserkészek.*

*4. A köszöntések, kifejezések ismétlődnek. Hogyha megismételjük ezeket a dolgokat, akkor megőrizzük a népmese és a nyelv értékeit, miközben megtartjuk a gyerekek figyelmét.*

*5. Nincs kötött szövege.* *Mivel a népmese szájhagyomány, nincs kötött szövege. Nem kell kívülről megtanulni, de annyira kell ismerni, hogy el tudjuk rendesen mondani.*

*6. Legtöbbször nevelő hatással van. Jellemnevelő a mese. Megismerteti és megszeretteti a gyerekekkel a magyar kúltúrát és nyelvet. Ez a mese fő célja.*

*7. A mesehős bizonyos jótulajdonságokkal rendelkezik. A mesehős segítőkész, udvarias, lovagias, igazságos, igazmondó, jó az állatokhoz, jószívű, megbocsátó, hűséges, kitartó, vendégszerető, bátor. A mesehős jó példát mutat a gyerekeknek.*

*A záróforma általában egy megszokott szöveg… „Itt a vége, fuss el véle,” „Aki nem hiszi el, járjon utána,” stb. A mese végén a tanulságot ne leckéztetve mondjuk el, hanem inkább beszéljük meg a gyerekekkel. Így megértik a mese lényegét, és a mese élménye jó marad.*

***Milyen eszközöket használhatunk a mesélés alatt?***

*Bábúval mesélhetünk. A bábú a gyerek számára barátságos, kis lény, akinek elhisz sokmindent.*

*Amikor ráerősítünk egy táblára filcet, akkor megszületik a filctábla. A filctábla a filcből mese szereplőket, televizió elődje. Kivághatunk háttereket és azokkal mesélhetünk.*

*A mese élmény és látvány kell legyen. Nincs látványosabb a jelmeznél. A vezető beöltözhet, mint az egyik szereplő és az ő szemszögéből mesélheti el a történetet, vagy akár a kiscserkészeket is beöltöztetheti, és a gyerekekkel, mint élő bábúkkal mesélhet.*

*Könyvet is lehet használni. Felmutathatjuk a képeket. Hogyha másnyelvü is a könyv, eltakarhatjuk a szöveget és használhatjuk a képeket. A könyv használatában az a fontos, hogy ne úgy olvassunk fel egy hosszú mesét, hogy gátot teremtsen köztünk és a gyerekek között.*

***Milyen forrásokat használhatunk a mesékhez?*** *A meséket sok helyről lehet összegyüjteni. A könyvtárban kikereshetünk meséket. Az amerikai könyvtárakban, általában a 398.2 szám alatt lehet megtalálni a népmeséket és tündérmeséket. Mivel a népmese egy nemzetközi dolog, használhatunk más országok népmeséiből is. Sokmindenben hasonlítanak a magyar népmeséhez. Idősebb kiscserkészeknek esetleg elmondhatjuk, hogy milyen országból származik a mese.*

*Az interneten is lehet találni sok népmesét. Egy nemzetközi népmese honlap* [*http://www.timsheppard.co.uk/story*](http://www.timsheppard.co.uk/story) *Egy magyar népmese honlap* [*http://www.egyszervolt.hu*](http://www.egyszervolt.hu)

***Zárószó***

*A cserkészetben játszva, élménnyel tanítunk. Hogyha kihagyjuk a mesét a kiképzésünkből egy ritka fontos eszközt veszítünk el. Mindenki tud mesélni, de fel kell rá készülni!!!*

*Hogyha gyakran mesélünk, adunk a kiscserkészeinknek egy olyan élményt, amely megfogja őket és visszavonzza őket a cserkészetbe. Aki nem hiszi el, járjon utána!*